# 1. Descrición xeral

# Este cole é un teatro

"Este cole é un teatro" é o primeiro dos Recursos Educativos Abertos (REAs) do proxecto cREAgal para a área de Música e Danza de 6º de Educación Primaria. Os contidos que imos tratar están relacionados coa música dramática, tanto desde o aspecto puramente musical, como desde unha perspectiva estrutural dun teatro e as principais profesións asociadas a calquera representación teatral dando resposta á Unidade Didáctica 1 PROENS e parte da Unidade Didáctica 4.

Propoñemos un reto que consiste en realizar un vídeo no que o alumnado de 6º poida explicar ao resto do alumnado do colexio que é a música escénica nas súas diferentes modalidades (musical, ópera e zarzuela), con diferentes números musicais, sen esquecer a parte técnica e loxística do mesmo. Ao mesmo tempo, a realización deste vídeo require da distribución do alumnado nos traballos tratados.

A finalidade do noso reto final é achegar a música escénica a todo o alumnado do centro xa que, este xénero, é ao que menos acceso teñen por estar limitadas as representacións ás grandes cidades que contan con teatros.

Metas de aprendizaxe:

1. Achegar os diferentes elementos do teatro dende unha perspectiva técnica.
2. Descubrir as principais profesións asociadas ás representacións teatrais, en concreto á música escénica.
3. Coñecer os tipos de música dramática (musical, ópera e zarzuela).
4. Afondar no coñecemento da música vocal e instrumental
5. Aplicar a clasificación das voces á música escénica tomando como punto de partida os gustos e experiencias persoais.
6. Asumir as responsabilidades das profesións escénicas que se precisan para a realización dun vídeo divulgativo dirixido ao alumnado de Educación Primaria.
7. Interpretar números dramático-musicais que formarán parte do reto final.
8. Elaborar, editar e difundir un vídeo educativo.
9. Valorar as diferentes manifestacións artísticas e musicais.

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)